2.

Obligațiile de serviciu public sunt următoarele: Capacitate și continuitatea serviciilor: Capacitatea globală de transport regulat de pasageri și de mărfuri, pe fiecare rută, oferită de toți transportatorii care operează pe ruta în cauză trebuie să fie cel puțin echivalentă cu capacitatea oferită prevăzută în anexa I. Atunci când gradul mediu de ocupare pe o anumită rută, în decursul unui sezon IATA, depășește 75 %, capacitatea minimă care va fi oferită în același sezon din anul următor trebuie mărită astfel încât să se asigure respectarea acestui procent. Locurile ocupate în cadrul unor campanii promoționale destinate rezidenților și studenților nu sunt luate în calcul la stabilirea acestei limite. Serviciile programate trebuie să fie garantate cel puțin pe durata unui an calendaristic și, cu excepția cazurilor următoare, nu pot fi întrerupte decât în urma unui preaviz de șase luni. Reducerile capacității de transport fac obiectul unei autorizări prealabile din partea Instituto Nacional de Aviação Civil (Institutul Național de Aviație Civilă) și nu se pot pune în aplicare decât după șase luni, dacă antrenează o scădere a volumului global al ofertei sub plafoanele menționate la primul paragraf al acestei secțiuni; Institutul Național de Aviație Civilă trebuie să răspundă operatorului în termen de 30 de zile de la notificare. Cu excepția cazurilor de forță majoră, numărul de zboruri anulate din motive direct imputabile transportatorului nu trebuie să depășească 2 % din numărul de zboruri programate pentru perioada respectivă, „anulare” însemnând faptul că un zbor programat în prealabil și pentru care a fost rezervat cel puțin un loc nu s-a realizat. În cazul în care serviciile sunt întrerupte temporar din cauza unor situații neprevăzute, a cazurilor de forță majoră sau din alte motive, capacitatea prevăzută trebuie mărită cu cel puțin 60 % începând din momentul în care este posibilă reluarea operațiunilor și până la eliminarea totală a restanțelor de trafic acumulate pe perioada de întrerupere a serviciilor. În cazul în care serviciile pe rutele Lisabona — Horta — Lisabona și Lisabona — Pico — Lisabona sunt întrerupte din cauza condițiilor meteorologice nefavorabile, transportatorii pot, dacă doresc, să aterizeze pe cea mai apropiată insulă, cu condiția să asigure plata transportului maritim între insula de destinație și cea pentru care zborul fusese programat inițial. Punctualitate: Cu excepția cazurilor de forță majoră, întârzierile mai mari de 15 minute direct imputabile transportatorului nu trebuie să afecteze mai mult de 15 % din zboruri. Categoria de aeronave utilizate și condițiile de operare: Serviciile trebuie asigurate cu ajutorul unor aparate cu turboreactoare certificate corespunzător, cu o capacitate minimă de 90 de locuri; pentru operațiunile desfășurate pe aeroporturile din Horta și Pico, transportatorii trebuie să respecte condițiile publicate în „Aeronautical Information of Portugal” (AIP). Serviciile pe rutele Funchal — Ponta Delgada — Funchal se pot asigura, de asemenea, cu aeronave turbopropulsate certificate corespunzător, cu o capacitate minimă de 50 de pasageri. Frecvența minimă: — pe ruta Lisabona — Ponta Delgada — Lisabona, cel puțin un zbor dus-întors pe zi, între orele 8:00 și 21:00, pe durata întregului an; un zbor pe săptămână poate fi combinat cu ruta Lisabona — Santa Maria — Lisabona, — pe ruta Lisabona — Terceira — Lisabona, cel puțin patru zboruri dus-întors pe săptămână, în zile diferite, între orele 8:00 și 21:00, pe durata întregului an; un zbor pe săptămână poate fi combinat cu ruta Lisabona — Pico — Lisabona, — pe ruta Lisabona — Horta — Lisabona, cel puțin trei zboruri dus-întors pe săptămână, între orele 8:00 și 21:00, pe durata întregului an, în zile neconsecutive, — pe ruta Funchal — Ponta Delgada — Funchal, cel puțin un zbor dus-întors pe săptămână, pe durata întregului an, — pe ruta Porto — Ponta Delgada — Porto, cel puțin două zboruri dus-întors pe săptămână, pe durata întregului an, care se pot combina cu Lisabona în lunile octombrie-iunie, — pe ruta Lisabona — Santa Maria — Lisabona, cel puțin un zbor dus-întors pe săptămână, care se poate combina cu ruta Lisabona — Ponta Delgada — Lisabona, — pe ruta Lisabona — Pico — Lisabona, cel puțin un zbor dus-întors pe săptămână, de vineri până duminică, pe durata întregului an, care se poate combina cu ruta Lisabona — Terceira — Lisabona, — pe ruta Porto — Terceira — Porto, cel puțin un zbor dus-întors pe săptămână, între 1 iunie și 30 septembrie. În cazul în care planurile de zbor prezentate de către transportator sau transportatori prevăd mai mult de un zbor zilnic, zborurile trebuie inițiate și finalizate între 6:30 ora locală din locul plecării și 00:30 ora locală din locul de destinație; cel puțin un zbor pe zi trebuie efectuat între orele 8:00 și 21:00, iar în cel puțin trei zile pe săptămână unul dintre aceste zboruri trebuie efectuat înainte de ora 14:00. Transportatorilor nu li se interzice să efectueze alte zboruri, în afara orarelor de zbor stabilite anterior, cu condiția să respecte frecvențele și capacitățile minime stabilite în comunicarea Comisiei. Utilizarea acestei posibilități este supusă restricțiilor de operare stabilite prin lege pentru aeroporturile naționale. În cazul rutelor Funchal — Ponta Delgada — Funchal, Lisabona — Santa Maria — Lisabona și Lisabona — Pico — Lisabona și Porto — Terceira — Porto, dacă planurile de zbor prezentate de către transportator sau transportatori conțin mai mult de un zbor săptămânal, zborurile trebuie efectuate în zile distincte. În cazul rutelor Lisabona — Terceira — Lisabona, Lisabona — Horta — Lisabona și Porto — Ponta Delgada — Porto, zborurile trebuie repartizate în mod regulat pe toată durata săptămânii. În cazul în care numărul total al zborurilor oferite pe săptămână pe o anumită rută de către toți operatorii este mai mare de 6 (șase), trebuie să se asigure cel puțin un zbor pe zi. Tarife: 1. Structura tarifară trebuie să includă: (a) un tarif la clasa economică, fără restricții, o gamă de tarife cu condiții și niveluri adaptate la diferite segmente de cerere (turism, comerț, mărfuri generale și produse specifice etc.); (b) un tarif PEX de 233 EUR pentru o călătorie dus-întors pentru zboruri efectuate între Insulele Azore și Portugalia continentală și un tarif PEX de 172 EUR pentru o călătorie dus-întors pentru zboruri efectuate între Insulele Azore și Funchal; (c) un tarif promoțional, cu restricții, pentru rezidenți și studenți, pentru cel puțin 10 % din locurile oferite pe rută, în fiecare sezon IATA, pentru un număr de locuri și la prețuri care urmează să fie stabilite de către transportator pentru fiecare zbor, fără a aduce atingere posibilității ca locurile nerezervate să fie atribuite altor clase tarifare. Acest tarif promoțional va fi cu cel puțin 30 % mai mic decât tariful pentru rezidenți și studenți, neputând fi inferior sumei de 120 EUR; (d) persoanele care sunt rezidente de cel puțin șase luni în Regiunea Autonomă Azore, în insule deservite prin legături directe cu Portugalia continentală sau cu Funchal și rezidenții din Regiunea Autonomă Madeira beneficiază de o reducere de 33 % aplicată tarifului public fără restricții la clasa economică; (e) studenții cu vârsta maximă de 26 de ani, care au domiciliul sau instituția de învățământ în Regiunea Autonomă Azore și care, respectiv, urmează cursuri în cadrul unei instituții de învățământ sau al căror domiciliu este situat în altă parte a teritoriului național beneficiază de o reducere de 40 % aplicată tarifului public fără restricții la clasa economică; (f) în zilele în care nu se efectuează zboruri directe între Funchal — Ponta Delgada — Funchal, studenții cu vârsta maximă de 26 de ani care călătoresc spre sau dinspre Regiunea Autonomă Azore pot călători prin Lisabona, cu condiția să utilizeze același transportator aerian pentru toate segmentele călătoriei. Orarul de zbor selectat nu trebuie să permită efectuarea unei escale în Lisabona; (g) tarifele maxime pentru mărfuri sunt stabilite în anexa II. Fiecare transportator trebuie să ofere aceeași structură tarifară pentru toate rutele menționate la punctul 1 având punctul de plecare sau de destinație la Lisabona sau Porto și să practice acest tarif în mod nediscriminatoriu, fără a aduce atingere ofertelor promoționale care pot fi oferite ocazional pentru zboruri fără escală. Publicarea structurilor tarifare este obligatorie, atât la punctele de vânzare, cât și la ghișeele de check-in. 2. Rezidenții și studenții vor plăti sumele nete indicate mai jos, după deducerea reducerilor menționate la punctul 1 literele (d) și (e): (a) 194 EUR, tarif aplicabil persoanelor rezidente în Regiunea Autonomă Azore, pentru călătorii dus-întors către Portugalia continentală; (b) 170 EUR, tarif aplicabil persoanelor rezidente în Regiunea Autonomă Azore și în Regiunea Autonomă Madeira, pentru călătorii dus-întors între Insulele Azore și Funchal; (c) 151 EUR, tarif aplicabil studenților pentru călătorii dus-întors între Insulele Azore și Portugalia continentală; (d) 107 EUR, tarif aplicabil studenților pentru călătorii dus-întors între Insulele Azore și Funchal. Tarifele menționate la punctul 1 literele (b) și (g) și la punctul 2 literele (a)-(d) vor fi revizuite anual la 1 noiembrie, începând cu anul 2008, pe baza ratei inflației pentru anul anterior publicată în „Grandes Opções do Plano” și notificată transportatorilor care operează pe rutele în cauză de către INAC, până la data de 30 septembrie anterior. Transportatorii pot percepe o taxă pentru a compensa costurile suplimentare care provin din creșterea prețului carburantului (CS), care urmează a fi revizuită trimestrial aplicând următoarea formulă, rotunjită la unitate: CS = k × (b – 50,00) unde: CS = costul suplimentar al carburantului OW (exprimat în EUR) k = 0,685 × cursul de schimb mediu USD/EUR pentru trimestrul anterior b = prețul mediu pe baril în USD din trimestrul anterior. Transportatorii pot, de asemenea, percepe o taxă de maximum 16 EUR și 4 EUR pentru serviciile de rezervare și emitere a biletelor, prin intermediul punctelor de vânzare directă și, respectiv, al centrelor de apeluri. Pentru rezervarea și emiterea biletelor menționate la punctul 1 litera (c) se percepe o taxă de maximum 4 EUR, cu condiția ca rezervarea să fie efectuată prin centrul de apeluri sau la punctele de vânzare situate în aeroporturi. 3. Statul va subvenționa, în condiții ce urmează a fi stabilite prin lege, călătoriile rezidenților și ale studenților, cu condiția respectării criteriilor și tarifelor menționate la punctele 1 și 2. În 2008, subvenția acordată se ridică la: — 105 EUR pentru călătorii dus-întors pe rutele: — Lisabona — Santa Maria — Lisabona, — Lisabona — Pico — Lisabona, — Porto — Terceira — Porto, — 86 EUR pentru călătorii dus-întors pe rutele: — Lisabona — Ponta Delgada — Lisabona, — Lisabona — Terceira — Lisabona, — Lisabona — Horta — Lisabona, — Funchal — Ponta Delgada — Funchal, — Porto — Ponta Delgada — Porto. Tarifele pentru pasageri și pentru mărfuri care au ca origine sau destinație orice aeroport din Regiunea Autonomă Azore fără o legătură directă regulată cu Portugalia continentală sau cu Funchal vor fi identice cu cele menționate la punctele de mai sus; în aceste cazuri, transporturile de pasageri între Portugalia continentală și Regiunea Autonomă Azore, precum și între Regiunile Autonome, se vor limita la două cupoane de zbor (câte unul pentru fiecare direcție), iar transporturile de pasageri în interiorul Regiunii Autonome Azore se vor limita la: — două cupoane de zbor pentru non-rezidenți, — trei cupoane de zbor pentru rezidenți și studenți, — în ceea ce privește Corvo, se va admite un cupon de zbor suplimentar dacă nu există legături zilnice. În zilele în care o anumită insulă nu are o legătură directă cu Portugalia continentală sau cu Funchal, pasagerii rezidenți și studenți pot fi transportați printr-un alt aeroport. În plus față de subvenția menționată anterior, statul va suporta și costul transportului de pasageri în ceea ce privește călătoriile spre sau dinspre insule care nu au o legătură directă cu Portugalia continentală sau cu Funchal. La calcularea costului transportului se va ține seama de tarifele aprobate de Guvernul Regional din Azore pentru rutele din interiorul Regiunii Autonome. Pentru cazurile de neprezentare a pasagerilor, se poate stabili o penalizare care nu trebuie să depășească 20 % din tariful de referință pentru clasa economică respectivă. Aceste obligații de serviciu public nu aduc atingere existenței unor contracte interline cu alți transportatori referitoare la tarifele pentru zborurile spre sau dinspre alte aeroporturi decât Lisabona, Porto sau Funchal. Transportatorii își pot combina serviciile aeriene și pot utiliza aceleași numere de zbor, cu condiția autorizării prealabile de către Institutul Național de Aviație Civilă. Comercializarea zborurilor: Zborurile trebuie comercializate cel puțin prin intermediul unui sistem informatizat de rezervări. Condiții de transfer: În cazul în care pe rutele menționate operează transportatori diferiți, aceștia trebuie să stabilească acorduri care să permită pasagerilor rezidenți și studenți care călătoresc spre sau dinspre orice aeroport din Regiunea Autonomă Azore să utilizeze transportatori diferiți pentru diversele segmente ale călătoriei. Transport de marfă și serviciu poștal: Pentru rutele descrise la punctul 1, transportatorii aerieni sunt obligați să accepte mărfuri dinspre și către orice insulă din Azore, în funcție de capacitatea oferită și conform tarifelor care figurează în anexa II. La tarifele stabilite în anexa II se pot adăuga o taxă de siguranță care să nu depășească 0,10 EUR pe kg și o taxă de carburant pe kg egală cu 2 % din costul suplimentar al carburantului (CS) definit prin formula indicată la punctul 2 al secțiunii referitoare la tarife. Transportul de mărfuri, inclusiv de corespondență, trebuie să permită încărcarea a cel puțin două tone per zbor, capacitatea oferită fiind distribuită în mod uniform pe durata săptămânii, cu respectarea următoarelor limite minime: — 30 de tone pe zi pe ruta Lisabona — Ponta Delgada — Lisabona, — 25 de tone pentru fiecare zi în care se efectuează zborurile minime pe ruta Lisabona — Terceira — Lisabona. Pe ruta Lisabona — Pico — Lisabona trebuie asigurat, săptămânal, transportul a 2 tone de marfă și corespondență pentru fiecare călătorie dus-întors. Capacitatea de transport marfă și corespondență oferită pentru fiecare zbor va fi stabilită prin aplicarea formulei următoare: C = P – (0,75 × S × 97) unde: C = reprezintă capacitatea de transport marfă și corespondență, în kg, oferită pentru un zbor P = reprezintă greutatea totală, în kg, a pasagerilor, bagajelor, mărfii și corespondenței care poate fi transportată de aeronavă într-un anumit sector (allowed traffic load) și care se obține scăzând greutatea operațională (aeronavă, echipaj, carburant, catering și alte elemente operaționale) din greutatea maximă certificată de decolare S = reprezintă numărul de locuri al aeronavei 0,75 = este coeficientul adoptat pentru un factor de încărcare de 75 % 97 = reprezintă greutatea medie a unui pasager adult și a bagajului aferent (84 kg + 13 kg) în conformitate cu standardul JAR-OPS 1.620.